《端溪访古上人》
明代·李畅

步入招提境，浑疑是化城。雨花飘梵色，落叶度秋声。

石涧千丝细，云门一派清。竹炉煎活水，相对话无生。

作者简介：李畅，字若无。南海人。待问父。少读书学诗，舍旁有洲，尝建知津亭于其上，邀文士相唱和。年四十，以父命出为掾吏，仕司嘉兴狱。迁任韶州司仓，寻转边蓬尉。以子待问贵显，获封赠户部尚书。有《蜩笑集》。清温汝能《粤东诗海》卷三七有传。